text: gevind
  
  publiceret: 2016-09-19 12:09:50+02:00
  Gevind, system af skrueflader bestemt ved et gevindprofil, stigningen på skruelinjen og stigningsretningen. Gevind fremstilles ved skærende bearbejdning, fx på en drejebænk, eller ved plastisk bearbejdning, fx koldflydepresning.
  Efter anvendelse opdeles gevind i hhv. transportgevind (overførelse af kræfter og bevægelser, fx spindler), tætningsgevind (fx til rør og fittings) og befæstigelsesgevind (overførelse af kræfter gennem friktion, fx ved bolte og møtrikker). Afhængigt af skrueretningen tales om hhv. højre- og venstreskåret gevind, mens vindingstætheden angives som fin-, middel- eller grovgevind.
  Standardisering af gevind har ikke været mulig, idet der af historiske grunde anvendes flere målesystemer, dog med ISO-meter-systemet og ISO-inch-systemet som de almindeligste; de er begge baseret på samme grundprofil, men afviger på diametre og stigninger.
  Indvendige gevind, fx på en møtrik, fremstilles ved at bruge en snittap forsynet med udvendige, profilerede skær som gevindskæreværktøj. Udvendige gevind, fx på rørender, skæres med en bakke forsynet med indvendige, profilerede skær.